Tom Behnke (FP), 1999-02-25:
Fremskridtspartiet er til gengæld ikke positive over for forslaget.
Jeg lyttede meget nøje til, hvad det var, indenrigsministeren sagde, og jeg må sige, at en lang række af de argumenter, der blev brugt dér, også er de argumenter, som jeg vil benytte mig af. Jeg tror ikke, at forslaget her er helt gennemtænkt.
Jeg kan godt se, at der ligger en idé i det, nogle intentioner i det, men jeg tror ikke, at forslagsstilleren har tænkt tanken helt til ende.
Hvis man gør det, så har forslaget alt andet lige også en række negative konsekvenser.
De negative konsekvenser kan, som nogle ordførere har været inde på, være, at asylansøgere, som begynder at komme i beskæftigelse og får en tilknytning til det danske samfund, måske alligevel får afslag på deres ansøgning, og hvad så?
Jeg synes også, at man skal tage den vinkel med, der hedder, at der alt andet lige vil være nogle, som vil udnytte den mulighed, nogle, som allerede i dag kommer til Danmark og får en kortere arbejdstilladelse i typisk tre måneder eller seks måneder på betingelse af, at de vender tilbage til deres eget land igen.
Det gør man f.eks. fra de baltiske lande, det gør man også fra Rusland.
Nogle af de personer vil meget gerne have lov til at blive i Danmark i længere tid, have lov til at arbejde i længere tid, så de kan nå at spare nogle flere penge op.
Og det kan jeg godt forstå, for det er rart, når man kommer hjem, at man så har lidt med, så man kan etablere sig.
Jeg tror, at det vil være langt bedre, om man brugte kræfterne på at få nedbragt sagsbehandlingstiden, for det er jo egentlig det, der er problemet.
Hvis vi ser på det, så er SF's forslag jo kun med til at fjerne nogle af symptomerne, det fjerner ikke problemet, og problemet er den alt for lange sagsbehandlingstid. Den kan vi så diskutere meget længe: Er det, fordi asylansøgerne bliver ved med at anke deres afslag, og fordi advokater tjener tykt på at vejlede dem i at føre deres sager videre - selv om de har fået afslag, så anker de videre - eller er det systemet, som er for langsomt i sin sagsbehandling?
Det kan diskuteres, og det er formentlig på begge sider dér, man kan finde noget at holde fast i.
Det er der ingen tvivl om.
Jeg tror, at det, man skulle gøre, var at få fjernet årsagen i stedet for kun at gå ind og bearbejde symptomerne.
Det ville være langt bedre.
Så er der ingen tvivl om, at vi også i Fremskridtspartiet naturligvis har støttet ethvert initiativ til, at ikke alene asylansøgere, men også dem, der har fået asyl, hjælper til i centrene med vedligeholdelse, rengøring, madlavning osv., osv.
Og det synes jeg da også godt at man kunne udbygge mere, end det er i dag.
Jeg tror så også, at hvis det er sådan, at det her forslag skulle gå hen at blive vedtaget, vil der ikke gå ret lang tid, før man vil komme med et nyt krav fra SF's side og sige: Jamen når nu de må arbejde i Danmark, så er vi også nødt til at gøre en indsats for, at de rent faktisk kan arbejde i Danmark.
Det, vi jo ser, er, at selv de udlændinge, som har fået opholdstilladelse, har svært ved at finde arbejde.
Det gør
man så en del for at prøve på at løse.
Hvis denne gruppe, som ligger i asylansøgningsfasen, får lov til at arbejde, vil der jo ikke gå lang tid, før man med statistikken i hånden kan sige: Det er alt, alt for få af dem, der overhovedet kan få et arbejde, nu må vi gøre en indsats for, at de også reelt kan få et arbejde, at de ikke bare har lov til at arbejde, men at de rent faktisk også får et arbejde.
Det bliver jo så bare det næste krav, der bliver stillet, og derfor er det her et forslag, som ikke slutter her.
Men altså konkluderende: Vi er i Fremskridtspartiet grundlæggende imod den her ordning, og vi mener, at der skal arbejdes på at fjerne årsagen til problemet i stedet for kun at se på nogle af symptomerne.